**Тема:**

Светофорлы илгә сәяхәт.

**Максат:**

1. Юл йөрү кагыйдәләрен, җәмәгать урынында үз- үзеңне тотарга өйрәтү.

2. Алган белемнәрне практик яктан ныгыту.

3. Ата- аналар белән бергә эшләү.

**Барышы:**

*Тәрбияче:*

- Игътибар! Игътибар! Хөрмәтле җәяүлеләр, бүген сезне инспектор белән очрашу көтә. Аның сорауларына җавап биреп, конкурсларда, ярышларда катнашсагыз, бик күп бүләкләр алырсыз. Уңышлар сезгә!

(марш музыкасы яңгырый, инспектор керә).

*Инспектор:* Исәнмесез, дуслар! Күптәннән көтә идем сезнең белән очрашуны. Бүген монда искиткеч бәйрәм- светофорлы илгә сәяхәткә барырбыз. Мин буш кул белән килмәдем, үзем белән бик күп уеннар, кызыклы сораулар алып килдем! Менә хәзер бергәләп "Ярый- ярамый" уенын уйнап алыйк.

"Ярый- ярамый".

Балаларга төрле юл билгеләре күрсәтелә. Тыючы билгеләр булса- тыпырдыйлар, рөхсәт итүче билге- кул чабалар.

Инспектор сорауларын дәвам итә:

1. Юлны аркылы чыгу урыны ничек дип атала? (Җәяүлеләр юлы- зебра дип атала).

2.Машина килгән вакытта юлның теләсә- кайсы урыныннан йөгереп чыгарга ярыймы? (Юк. Чөнки шофер күрми калырга, вакытында туктый алмаска мөмкин.)

3. Юлны аркылы ничек дөрес итеп чыгарга?( Әзерләнергә. Башта сулга, аннан уңга карарга. Тагын сулга карарга, машина юк икән, чыга башларга. Уртасына җиткәч, уңга карарга һәм машина юк икән алга барырга.)

4. Машина юлында уйнарга ярыймы? Ни өчен?(Машина астында калырга мөмкинсең.)

"Эзләп тап һәм төзе!"

Балаларга зур пазллар формасында төрле кисәкләргә бүленгән рәсемнәр тапшырыла. Светофор, машина, юл йөрү билгеләре төзиләр.

Музыка яңгырый. Залга йөгереп Белмәмеш килеп керә дә, аптырап туктап кала.

*Белмәмеш:*

- Ой, мин кая килеп эләктем? О-о, балалар да бигрәк күп! Нәрсә эшлисез сез монда?

*Тәрбияче:*

- Юл йөрү кагыйдәләрен өйрәнәбез.

*Белмәмеш:*

- Нәрсә өйрәнәсез?

*Тәрбияче:*

- Без балалар белән юлны аркылы чыгарга, юл билгеләрен, кагыйдәләрен өйрәнәбез! Ә син үзең беләсеңме?

*Белмәмеш:*

- И- и... Ничек инде белмәскә! Менә бер шигырь сөйләп күрсәтим әле, шунда ук аңларсыз!

Светофор белән дус түгел!

Нәрсә икәнен белмим!

Әле алга, әле артка,

Мин рәхәтләнеп йөрим!

Машиналар үтеп китә

Миңа җырлатып кына.

Барсы чыкканымны көтә,

Елмаеп , көлеп кенә!

Менә сөйләп тә күрсәттем! Ошадымы сезгә минем шигырь?

- Юк!!

- Ни өчен ошамады? Мин шундый тырышып, сәнгатьле итеп сөйләдем ич!

*Инспектор:*

- Әлбәттә, Белмәмеш син кычкырып, матур итеп сөйләдең. Ләкин безгә синең шигыреңнең эчтәлеге ошап бетмәде.

*Белмәмеш:*

- Соң миңа нишләргә инде хәзер?

- Ямансулама әле! Сине барсына да өйрәтербез!Безнең янда кал һәм игътибар белән тыңлап тор!

(Залга светофор төсләренә киенгән өч бала керә.)

*1 бала:*

Светофорның кызыл төсе

Барыгызны туктатам!

Игътибарлы шоферларны,

Җәяүлене яратам!

*2бала:*

Сары төс уттай балкып,

Әзерләнергә куша!

Кояштай янып, елмаеп

Кешеләргә булыша!

*3 бала:*

Яшел янса, аптырама

Хәрәкәтне белдерә!

Мине күргәч, бар йөртүче

Алга таба элдерә!

*Тәрбияче:*

- Молодцы, балалар! Булдырдыгыз! Ә хәзер инспекторның чираттагы сорауларына колак салыйк!

*Инспектор:*

5. Регулировщик кем ул?

(Машиналар һәм җәяүлеләрнең хәрәкәтен көйләүче кеше.)

6.Юл йөрү билгеләрендә зәңгәр төс нәрсәне аңлата?

(Күрсәтүче, рөхсәт итүче билгене.)

7. Ә кызылы нәрсәне?

( Тыючы, кисәтүче.)

8. Мәйданчыкта балалар тыныч кына уйный алалармы?

(Әйе, чөнки анда машинлар йөрми.)

9. Ни өчен явым- төшем вакытында юлда йөрү авырлаша?(Кар, яңгыр, томан вакытында юл начар күренә.)

10. Автобуска утырганда нинди кагыйдәләрне онытмаска кирәк?

(Пассажирларның төшеп беткәнен көтәргә, этешми- төртешми кереп салонга узарга, урын булган очракта утырырга, яисә махсус тотына торган урыннарга басып барырга.)

Ата- аналар, балалар белән уен.

"Танып бел һәм шылтырат!"

 Ата- ананың күзе бәйләнә. Балага (01, 02, 03) хезмәткәрләр номерлары эленә. Номерлар чыгып тора торган итеп эшләнә. Күз бәйле килеш тотып карап нинди номер, оешма, телефоннан ничек шылтыратырга кирәклеген әйтә.

*1бала:*

Юлда игътибарлы бул:

Сулга, уңга да кара.

Иң куркыныч нәрсә шул-

Йөгереп чыгу кызылга.

*2 бала:*

Ышанычлы бу урын-

Зебра диеп атала.

Җәяүлеләр курыкмыйча

Чыксын өчен ясала!

3 бала:

Сүз бирәбез онытмаска

Юл йөрү кагыйдәсен!

Якыннарны борчымаска,

Светофор безне дәшсен!

*Белмәмеш:*

- Мин хәзер барсын да аңладым, хаталарымны да таныдым. Бүгенге көннән башлап үрнәк җәяүле булырмын!Беркайчан да юл йөрү кагыйдәләрен бозмам!

 "Светофорлы юлларда" җыры белән күңел ачу йомгаклана.